Beluský, Martin, poslanec NR SR (2023-01-24):
Ďakujem za slovo, pán podpredseda. Vážené panie poslankyne, páni poslanci, cieľom môjho vystúpenia je hlavne predložiť pozmeňujúci a doplňujúci návrh, avšak úvodom chcem ešte pár viet. Naši poslanci za Ľudovú stranu Naše Slovensko úplne súhlasia so znením, tak ako bolo predložené pánom poslancom Svrčekom a pani poslankyňou Hajšelovou. A tak sme ho podporili aj v prvom čítaní, tak by sme ho podporili aj v druhom čítaní. Nevidíme dôvod na to, aby tento návrh bol nejakým spôsobom menený, doplňovaný, pozmeňovaný a vôbec aby z neho boli odstraňované veci, ako je vôľa ľudu, vôľa občanov odvolať Národnú radu Slovenskej republiky prostredníctvom referenda. Bohužiaľ, taký pozmeňujúci návrh bol predložený a ja už dopredu avizujem, že my v žiadnom prípade nepodporíme ani pozmeňujúci návrh a nepodporíme ani také znenie ústavy, v ktorom nebude ukotvené to, že občania majú právo v referende odvolať Národnú radu Slovenskej republiky. V konečnom dôsledku v dnešnom znení Ústavy Slovenskej republiky môže vládu Slovenskej republiky odvolať prezident po vyjadrení nedôvery v Národnej rade Slovenskej republiky. Takisto prezident môže byť odvolaný v ľudovom hlasovaní na návrh Národnej rady Slovenskej republiky, ale Národná rada Slovenskej republiky nemôže byť v súčasnom znení, a je možné, že ani nebude, po hlasovaní nebude možné, aby Národná rada bolo odvolaná v referende alebo v ľudovom hlasovaní, alebo v nejakom inom podobnom inštitúte. Mali sme v sobotu referendum, kde teda bola možnosť, aby sme, aby občania novelizovali ústavu sami, tak ako to navrhoval Ústavný súd. Referendum teda, už vieme, že platné nebolo. Kto je na vine? Môžeme hľadať rôznych vinníkov, ale nie sú to len teda tí, ktorí o referende nehovorili, ale sú to hlavne aj tí, ktorí nepodporili také hlasovanie a návrhy, aby boli referendá vykonateľné. A teraz je na rade teda Národná rada Slovenskej republiky, aby novelizovala Ústavu Slovenskej republiky. Ja si teda dovoľujem takisto doplniť, predložiť doplňujúci pozmeňujúci návrh, ktorý má dva ciele. Je, prvý cieľ je, aby sme vypustili vetu, ktorá hovorí o tom, že Európska únia, nariadenia Európskej únie sú nadradené nad zákonmi Slovenskej republiky. A druhým cieľom je odstrániť, resp. pridať nové znenie, ktoré bude hovoriť alebo ktoré bude ukotvovať právo na používanie hotovosti. Chcem poďakovať každému poslancovi, ktorý podpísal tento pozmeňujúci návrh. A ešte si dovolím krátke odôvodnenie. Zvrchovanosť je jedným zo základných ústavných princípov a pilierov, na ktorých musí stáť Slovenská republika. Cieľom pozmeňujúceho návrhu je vytvoriť ústavné predpoklady pre obnovenie zvrchovanosti a suverenity Slovenskej republiky, ktorú náš štát stratil po vstupe do Európskej únie v roku 2004. A odôvodnenie k druhému bodu. V súčasnosti sa čoraz viac množia prípady zo strany niektorých inštitúcií, najmä bánk, obmedzovať či rôznymi spôsobmi sťažovať prijímania hotovosti od fyzických osôb, resp. hotovostné platobné operácie. Zároveň sa stupňuje tlak na nahradenie platieb v hotovosti elektronickými platbami vo forme platobných kariet, ktoré môže byť v blízkej budúcnosti pre všetkých dokonca povinné. Vzhľadom na to je potrebné ústavné zakotvenie práva každej fyzickej osoby o úhradu platieb v hotovosti, ako aj povinnosť každej právnickej osoby takéto platby od fyzickej osoby prijímať. A ešte pred prečítaním doslovného znenia chcem požiadať pána spravodajcu, aby dal hlasovať o každom bode pozmeňujúceho návrhu zvlášť. A teraz si dovolím prečítať doslovné znenie. Pozmeňujúci návrh poslanca Národnej rady Slovenskej republiky Martina Beluského, Mareka Kotlebu a Rastislava Schlosára k návrhu poslancov Národnej rady Slovenskej republiky Miloša Svrčeka a Petry Hajšelovej na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov (tlač 1163). Návrh poslancov Národnej rady Slovenskej republiky Miloša Svrčeka a Petry Hajšelovej na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších zákonov sa mení a dopĺňa takto: 1. V čl. I bod 1 a 2 znejú: „1. V čl. 7 ods. 2 sa vypúšťa druhá veta, ktorá znie: „Právne záväzné akty Európskych spoločenstiev a Európskej únie majú prednosť pred zákonmi Slovenskej republiky.“ 2. Za čl. 20 sa vkladá nový čl. 20a, ktorý znie: „Každá fyzická osoba má právo na úhradu záväzku v hotovosti. Každá právnická osoba má povinnosť prijať pohľadávku v hotovosti.“.“ Doterajšie body 1 až 4 sa označujú ako body 3 až 6. Ďakujem.